हाल ही में एम्स के न्यूरोलॉजी विभाग ने एक सर्वे कराया जिसमें पाया गया कि सेलफोन के इस्तेमाल से ब्रेन ट्यूमर का खतरा 1.33 गुना बढ़ जाता है। कैनेडियन ब्राडकॉस्टिंग कॉरपोरेशन ने अपने सर्वे में यह माना है कि अगर सेलफोन जेब, ब्रा या फिर पैंट में भी रखा जाए तो इससे शरीर को मिलने वाला रेडिएशन निरापद सीमा से काफी अधिक होता है। कैंसर के बारे में हुए अध्ययन बताते हैं कि भारत में हर दो मिनट में कैंसर किसी न किसी को अपनी चपेट में ले लेता है। तंबाकू के अलावा बढ़ता प्रदूषण भी कैंसर के लिए काफी हद तक जिम्मेवार है। भारत में तो कैंसर से होने वाली सात फीसद मौतों का कारण देर से पता चलना है। इसके अलावा शहरी क्षेत्रों में स्तन (ब्रेस्ट) कैंसर तेजी से फैल रहा है। जबकि माना जाता है कि शहरी क्षेत्रों की महिलाएं अपनी सेहत को लेकर कहीं ज्यादा जागरूक रहती हैं। शहरों में ब्रेस्ट कैंसर के मामले ज्यादा पाए जाने के पीछे मुख्य कारण कैंसर विशेषज्ञ देर से शादी करना और देर से बच्चे पैदा करना मानते हैं। विशेषज्ञ यह भी मानते हैं कि हर अट्ठाईस में से एक महिला को कैंसर होने की आशंका रहती है।